﻿ SECŢIUNEA „HEALTH PROMOTION. A DIALOGUE BETWEEN SOCIAL SCIENCES RESEARCHERS AND PUBLIC HEALTH PRACTITIONERS”1 MARIAN VASILE Vineri, 10 iunie, în cea de-a doua zi plină de prezentări interesante, am coordonat, împreună cu Luiza Meseşan-Schmitz de la Universitatea Transilvania din Braşov, secţiunea „Health Promotion. A Dialogue between Social Sciences Researchers and Public Health Practitioners”. Când am propus secţiunea, am dorit să întâlnim specialişti ai ştiinţelor sociale, dar nu numai, care au lucrat sau intenţionează să facă acest lucru în proiecte de cercetare ‒ promovare a sănătăţii publice. Viziunea noastră este una multinivel, fiind conştienţi că îmbunătăţirea stării de sănătate personale este dependentă de factori macro (sărăcie, religie, acces la servicii medicale etc.) dar şi micro (stil de viaţă orientat spre sănătate). La sesiune au participat, cu prezentări, următorii: Luiza Mezeşan Schmitz şi Marinela Șimon, ambele de la Universitatea Transilvania din Braşov, cu lucrarea Volunteering among elderly people – a viable solution for improving health? ; Dan Apăteanu, de la Universitatea din Oradea, cu lucrarea The influence of social exclusion on healthcare system access ; Cosmina Elena Pop şi Iuliana Precupeţu, de la Institutul de Cercetare a Calităţii Vieţii, cu lucrarea Structural and individual constraints in health choices when living in precarious prosperity in Romania ; Hanna-Edit Kónya, de la Hungarian Academy of Science, şi Orsolya Gergely, de la Universitatea Sapientia . Laura Nistor, de la Universitatea Sapientia , a distribuit lucrarea Health vs. ethics: the case of involvement with local food products . Am să mă refer în continuare la cele patru prezentări. Am selectat câteva idei pe care le consider esenţiale. Aşa cum şi titlurile sugerează, autorii au privit dinspre structură spre comportamentele individuale. Dan Apăteanu, având o abordare mai generală, a inventariat domenii care ar putea fi vizate pentru a reduce excluziunea socială: sănătatea reproducerii, alimentaţia mamei şi a copilului, bolile infecţioase, bolile cronice. Prezentarea sa Adresa de contact a autorului: Marian Vasile , Facultatea de Sociologie şi Asistenţă Socială, Universitatea București, Bd. Schitu Măgureanu nr. 9, sector 5, Bucureşti; Institutul de Cercetare a Calităţii Vieţii al Academiei Române, Calea 13 Septembrie, nr. 13, sector 5, 050711, Bucureşti, România, e-mail: marian.vasile@sas.unibuc.ro. 1 Participarea la această conferinţă a fost susţinută de proiectul PN-II-ID-PCE-2011-3-0210 „Schimbarea socială în contextul migrației internaționale: patternuri valorice, participare civică și politică, satisfacția cu viaţa”. CALITATEA VIEŢII, XXVII, nr. 2, 2016, p. 172–174 2 SECȚIUNEA „HEALTH PROMOTION” 173 a oferit un moment bun de reflecţie pentru că opune perspectiva universalistă a asistenţei medicale celei neoliberale care susţine privatizarea sănătăţii şi reducerea rolului statului în acest domeniu (ca şi în altele, de altfel). La fel, într-o temă specifică, avem opoziţia dintre introducerea obligativităţii vaccinării copiilor şi creşterea numărului persoanelor care refuză acest lucru sau chestionează utilitatea programului. Iar dacă sancţionezi părintele, cum sancţionezi sistemul public medical, „statul”, care nu furnizează constant vaccinurile? Conform datelor colectate din statisticile administrative de către Organizaţia Mondială a Sănătăţii şi UNICEF, în 2014 rata de imunizare pentru hepatita B prin doză administrată nou-născuţilor (înainte de ieşirea din maternitate) a fost de 73% (în 2013 a fost de 98% iar în 2015 de 96%). Criza de vaccin antihepatic B a fost discutată pe larg în presă. Cosmina Pop şi Iuliana Precupeţu au studiat cum starea de sănătate a persoanelor aflate în prosperitate precară ( precarious prosperity ) este influenţată de paliere diferite ale vieţii sociale. Explicaţia multinivel, realizată din perspectiva calităţii vieţii, este inspirată de modelul lui Bird şi Rieker (2008) care presupune interacţiunea dintre politicile sociale şi de sănătate, comunitate, relaţia dintre viaţa profesională şi viaţa personală, opţiunile individuale pentru un comportament sau altul şi, nu în ultimul rând, aspecte biologice. Pentru prosperitatea precară autoarele pornesc de la definiţia elaborată de Budowski, Tillmann, Keim şi Amacker (2010). Personal, cred că, cel puţin în limba română, asocierea celor două cuvinte pentru a descrie poziţionarea deasupra pragului sărăciei dar sub prosperitate materială şi percepţia cronică a lipsei siguranţei socioeconomice introduce un oarecare grad de ambiguitate. Sunt asociaţi doi termeni opuşi: siguranţă cu nesiguranţă, fericire cu nefericire etc. Au fost realizate interviuri cu persoane din gospodării aflate în prosperitate precară care locuiesc într-o comunitate urbană, respectiv una rurală. Analiza a relevat cum decizii care influenţează semnificativ starea de sănătate, cum ar fi începerea şi continuarea tratamentului recomandat de medic, sunt justificate prin: finanţarea deficitară a sistemului public de sănătate care determină absenţa din spitale a instrumentarului de bază pentru tratarea bolnavilor, aceştia fiind rugaţi să îşi procure din resurse proprii perfuzii, seringi, pansamente, medicamente etc.; regulile care îi califică pe bolnavi în programe de tratament; plăţile informale către medici şi alţi reprezentanţi ai sistemului; timpii de aşteptare pentru programare dar şi la „uşa cabinetului”. Acestea sunt probleme identificate la cel mai general nivel, al politicilor sociale şi de sănătate. La nivel comunitar, se adaugă lipsa medicilor, care obligă pacienţii la deplasări, uneori pe distanţe lungi. Și angajatorii, alt nivel de analiză, contribuie, uneori, la lista dificultăţilor în asigurarea unei sănătăţi bune, prin refuzul sau întârzierea acordării unor zile libere pentru vizitele la medic. Aceste situaţii trebuie puse în contextul general din România, unde multe persoane au o ocupare precară şi, implicit, venituri insuficiente pentru investiţia în sănătate. Prezenţa copiilor sau a persoanelor dependente accentuează vulnerabilitatea celor aflaţi în prosperitate precară. Aşadar, poveştile pacienţilor relevă cum drumul către sănătate este încă dificil de parcurs de către cei care nu deţin resurse materiale suficiente. Luiza Mezeşan Schmitz şi Marinela Șimon s-au întrebat ce se întâmplă cu pensionarii din Braşov: câţi practică voluntariat, ce oportunităţi de voluntariat 174 MARIAN VASILE 3 există în zonă, ce viziune au reprezentanţii ONG-urilor în acest sens? Voluntariatul este văzut ca resursă pentru sănătatea pensionarilor. Prin implicarea în activităţi de voluntariat, izolarea socială se reduce, se menţine un sentiment de utilitate, starea de sănătate este mai bună. În cadrul unei cercetări care a folosit o metodologie mixtă (chestionare şi interviuri), autoarele reflectă câteva aspecte structurale care contribuie la reţinerea implicării în activităţi de voluntariat a pensionarilor: viziunea liderilor ONG care apreciază, de exemplu, că este mai uşor de lucrat cu tineri; există un clivaj de comunicare între generaţii (vârstnicii răspund cu greu cerinţelor, tinerii nu comunică eficient cu vârstnicii); vârstnicii asociază voluntariatul cu „munca patriotică” din comunism, încărcând negativ ideea de muncă neplătită; lipsa înţelegerii în general a voluntariatului, acesta fiind asociat mai degrabă cu grupurile religioase sau lucrul cu bolnavi; lipsa de informaţie despre oportunităţile din zonă. Există şi un cerc vicios: starea de sănătate precară îi împiedică să se implice în activităţi de voluntariat. Alţii, însă, au deja timpul ocupat cu creşterea nepoţilor. Atât precaritatea sănătăţii cât şi creşterea nepoţilor pot reflecta probleme sistemice: sistemul de sănătate public nu are un caracter preventiv şi/sau nu răspunde nevoilor celor pe care îi reprezintă, iar posibilităţile financiare ale braşovenilor nu permit distribuirea unor responsabilităţi către persoane abilitate (bone, grădiniţe etc.). Pornind de la aceste informaţii culese prin cercetare autoarele, listează câteva căi prin care ar putea fi crescută implicarea pensionarilor în activităţi de voluntariat. Hanna-Edit Kónya şi Orsolya Gergely au realizat o cercetare în Miercurea- Ciuc şi împrejurimi, căutând definiţia pe care părinţii o dau stilului de viaţă sănătos. Alimentaţia pare să aibă şi o dimensiune de gen, femeile suprapunându-se mai bine peste definiţia dominantă azi decât parteneri: fructe, legume, consum echilibrat de carne şi mai ales grăsimi, mai puţini carbohidraţi. Cercetarea este într-o fază incipientă, autoarele însele enunţând ca limite autoselecţia persoanelor mai interesate de subiectul cercetării, dar şi specificitatea rezultatelor la regiunea din care vin respondenţii. În continuarea demersului ar putea selecta comunităţi în care sunt prezente într-un număr mai mare fast-food-uri, timpul cotidian este accelerat, tradiţiile alimentare nu sunt aşa bine definite, ori s-au diluat etc. Interesant este că stilul de viaţă sănătos în Miercurea-Ciuc stă undeva între definiţiile occidentale care circulă în prezent şi dorinţa menţinerii tradiţiilor alimentare. Alimentaţia aici este la confluenţa a două sisteme valorice. Aştept cu interes rezultatele unor cercetări similare şi întâlnirea cu specialişti din domeniu la următoarea conferinţă. BIBLIOGRAFIE Bird, C. E., Rieker, P. P., Gender and Health: The Effects of Constrained Choices and Social Policies , London and New York, Cambridge University Press, 2008. Budowski, M., Tillmann, M., Keim, W., Amacker, M., Conceptualising ʻprecarious prosperityʼ – empirical and theoretical elements for debate , în „International Journal of Comparative Sociology”, vol. 51, nr. 4, 2010, pp. 268–288. 